text: Pant på dåser i grænsekioskerne trækker ud
  16 oktober 2012 kl. 13.56
  Miljøminister Ida Auken vil have pant på dåser, der er købt syd for grænsen. Men det har lange udsigter.
  Mange hundrede millioner øl- og sodavandsdåser importeres årligt af danskere - købt syd for grænsen - pantfri.
  - Der er fortsat intet gennembrud i forhandlingerne med tyskerne, men vi arbejder fortrøstningsfuldt videre og mødes stadig med de tyske myndigheder, siger kontorchef i Miljøstyrelsen Palle Boeck til Flensborg Avis.
  Det er et stort ønske for Ida Auken at få indført dåsepant.
  Det er hun ikke ene om. Også De Samvirkende Købmænd vil frygteligt gerne have dåsepant.
  - Grænsebutikkerne tæt ved den dansk-tyske grænse er de eneste butikker i hele Tyskland, der er fritaget for pant. Tyske butikker tæt ved andre landes grænser er omfattet af tysk dåsepant, så kunden skal retur til Tyskland med dåserne. Den nuværende ordning i grænselandet er og bliver helt urimelig, og vi ser gerne en dansk-tysk aftale hurtigst muligt, siger Claus Bøgelund Nielsen, der er vicedirektør i De Samvirkende Købmænd. til Flensborg Avis.
  